SL Uradni list Evropske unije L 25/2

Izjava Komisije o sporazumu med EU in ZDA o varstvu osebnih podatkov pri preprečevanju, preiskovanju, odkrivanju in pregonu kaznivih dejanj (krovni sporazum)

Komisija opozarja, da krovni sporazum ne služi kot pravna podlaga za prenos osebnih podatkov med EU in ZDA za namene preprečevanja, preiskovanja, odkrivanja ali pregona kaznivih dejanj, vključno s terorizmom (glej člen 1(3) Sporazuma). Njegov cilj je, v povezavi z veljavno pravno podlago za prenos in v skladu s pogoji, določenimi v členu 5 Sporazuma, zagotoviti ustrezne zaščitne ukrepe v smislu člena 37(1) Direktive 2016/680. Tako Sporazum ne vsebuje splošnega dovoljenja za prenos. Poleg tega Sporazum ohranja zmožnost nacionalnih organov za varstvo podatkov, da v celoti izvršujejo svoja nadzorna pooblastila, ki jih zagotavlja pravo EU, v zvezi z mednarodnimi prenosi, ki spadajo na področje uporabe Sporazuma.

Komisija opozarja, da v skladu z zahtevo Evropskega parlamenta iz njegove resolucije (2013/2188(INI)) z dne 12. marca 2014, naj se zagotovijo „učinkovita in izvršljiva […] sodna sredstva za vse državljane EU v ZDA“ ter da naj se „pravice državljanov EU izenači[jo] s pravicami državljanov ZDA“, člen 19(1) krovnega sporazuma državljanom EU zagotavlja pravico do sodnega varstva. Za zagotavljanje skladnosti s to določbo je kongres ZDA že sprejel zakon o sodnem varstvu (Judicial Redress Act). To je pomemben korak v procesu izvajanja. Komisija na podlagi zagotovil, ki jih je prejela med pogajanji, pričakuje, da bodo vse določitve izvedene na podlagi tega zakona, tako določitev EU kot „zajete države“ kot tudi vseh agencij ZDA, ki obdelujejo podatke, ki sodijo na področje uporabe Sporazuma, kot „imenovane zvezne agencije ali organi“, ter da bodo zajeti vsi prenosi podatkov, ki spadajo na področje uporabe Sporazuma. Komisija potrjuje, da to vključuje prenos na podlagi sporazuma med EU in ZDA o evidenci podatkov o potnikih (Passenger Name Records – PNR) in sporazuma med EU in ZDA o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti (Terrorist Finance Tracking Program – TFTP) (glej člen 3(1) v povezavi s četrtim odstavkom preambule Sporazuma), ter da zadevni zbirki podatkov ne morejo biti izvzeti iz pravice do sodnega varstva, podeljene z zakonom o sodnem varstvu. Komisija meni, da samo to zagotavlja popolno izvajanje člena 19(1) Sporazuma, kot je določeno v členu 5(2) in (3) Sporazuma.

Komisija meni, da člen 19(1) krovnega sporazuma predstavlja bistveno določbo Sporazuma, ki jo je treba v celoti uveljaviti, zlasti prek potrebnih določitev. Kot je predvideno v členu 23(1) Sporazuma, bo Komisija v okviru skupnega pregleda posebno pozornost posvetila učinkovitemu izvajanju člena 19 Sporazuma o sodnem varstvu.

Medtem ko dodatne pravice do sodnega varstva, določene v členu 19(1) Sporazuma, ne veljajo za nedržavljane EU, to ne vpliva na druge obstoječe pravice do sodnega varstva na podlagi zakonodaje ZDA, ki so na voljo vsakemu posamezniku, ne glede na bivališče ali državljanstvo (glej člen 19(3) Sporazuma), kot so na primer pravice v okviru zakona o upravnem postopku (Administrative Procedure Act), zakona o zasebnosti elektronskih komunikacij (Electronic Communications Privacy Act) ali zakona o dostopu do informacij javnega značaja (Freedom of Information Act).